Amb la finalitat de facilitar espais formatius per a famílies en els centres educatius, us presentem una proposta per sensibilitzar les famílies del fet migratori, concretament sobre la situació que pateixen els refugiats, i així mateix en la responsabilitat d'educar els fills per viure en una societat plural, fugint de prejudicis i estereotips respecte de les persones immigrades.
Aquest mòdul formatiu es complementa amb activitats per als alumnes, que els vostres fills poden desenvolupar en l'espai de tutoria a l'aula amb els mestres, i amb activitats complementàries per fer a casa, amb l'objectiu de treballar conjuntament la família i el centre educatiu.
Us suggerim coordinar els continguts d'aquesta formació per a pares i mares amb els continguts de l'acció tutorial dels alumnes, amb la finalitat que famílies i alumnes hi treballin al mateix temps, potenciant la coherència educativa entre l'acció de l'escola i la de l'àmbit familiar.
Si alumnes i famílies treballen aquest contingut de manera paral·lela, convindria que, al final de les dues sessions del mòdul formatiu, el dinamitzador dediqués un espai de conversa amb els pares per intercanviar opinions sobre com treballar aquest aspecte amb els fills, per reforçar les dues actuacions.
Aquesta formació està dissenyada per desenvolupar-la al llarg de dues sessions d'una hora i mitja.
Cal un espai per treballar en petits grups.
Durant aquesta sessió es faran les activitats següents:
El dinamitzador presenta el tema i explica els objectius de la sessió:
S'inicia la sessió amb la lectura de la Declaració Universal dels Drets Humans, proclamada per l'ONU.
El dinamitzador comenta els 30 articles de la Declaració i en fa ressaltar les idees més importants.
Per fer aquesta activitat es pot utilitzar el suport de làmines il·lustratives que el dinamitzador mostra i deixa a la vista de tothom; les pot enganxar a la paret amb les paraules clau que les representen o bé les pot escriure a la pissarra.
Un cop analitzats els drets fonamentals, es passa el video Most shocking second a day video (1 min i 33 s) de l'ONG Save The Children, on es mostren les conseqüències d'un conflicte bèl·lic en la vida d'una nena.
El dinamitzador ha de fer veure que, en un conflicte bèl·lic, a més dels drets humans que es veuen vulnerats en el vídeo, se'n vulneren altres tan importants com els següents:
A continuació es proposa veure el vídeo Ser refugiat a Barcelona de l'organització ACNUR, en què tres refugiats que han fugit dels seus països expliquen les dificultats que es van trobar en arribar a Barcelona i com hi viuen actualment.
Després de veure el vídeo, el dinamitzador pot iniciar un debat a partir de les preguntes següents:
Quins drets fonamentals segons els protagonistes del vídeo es vulneraven als seus països d'origen?
La Convenció relativa a l'estatut dels refugiats de l'ONU de 1951 i la seva Agència per als Refugiats (ACNUR) han establert uns drets per protegir internacionalment els refugiats.
Quins d'aquests drets recuperen les persones refugiades en el país d'acollida?.
Quines dificultats es poden trobar les persones refugiades quan arriben al nostre país?
Un problema habitual amb què es troben les persones refugiades en el país d'acollida són els prejudicis socials.
El dinamitzador passa el vídeo Think for yourself, que tracta aquest tema.
A continuació, i amb l'objectiu d'afavorir la reflexió, el dinamitzador formula les qüestions següents:
Amb quins prejudicis socials creieu que es troben les persones refugiades?
Com afecten aquests prejudicis a la convivència?
Aquests prejudicis socials poden contribuir a la vulneració de drets de les persones refugiades?
S'ha de tenir en compte que en aquesta primera sessió els objectius són conèixer la situació dels refugiats i sensibilitzar els assistents sobre els problemes amb què es troben les persones refugiades i les seves necessitats.
Si alumnes i famílies hi han treballat de manera paral·lela, el dinamitzador dedica un espai de conversa en què pares i mares puguin intercanviar opinions sobre com fer les activitats plantejades des de l'aula amb els fills: si els alumnes no les han treballat, aquestes activitats poden ser un punt de partença per treballar aquest tema amb els fills.
Una bona activitat per fer en família és la visita a l'exposició itinerant Refugiats, l'odissea cap a Europa.
Es tracta d'una exposició del fotògraf Sergi Càmera que dona a conèixer les rutes que fan molts refugiats dels conflictes bèl·lics cap al continent europeu, en què pateixen tota mena de riscos per cercar una nova vida.
Aquesta visita complementa les activitats de sensibilització que han fet els fills a l'aula: els pot ajudar a prendre consciència de la situació de les persones refugiades i a desenvolupar el valor de l'empatia, la solidaritat i el compromís actiu davant d'aquest problema.
Vegeu les activitats per als alumnes.
Abans de començar a tractar els continguts de la sessió cal que els assistents expliquin quines dificultats han tingut per portar a la pràctica les propostes indicades en l'activitat de valoració de la sessió anterior.
Durant aquesta sessió estan previstes tres activitats:
Es comença la sessió veient el vídeo Testimonis de nens sirians refugiats al Líban.
A continuació, el dinamitzador pot iniciar un debat sobre com ajudar els refugiats a partir de les preguntes següents:
Com afecta els nens el procés de fugida del seu país d'origen?
Què creieu que necessiten aquests nens quan arriben a la nostra societat?
Què poden aportar els alumnes refugiats als nostres fills?
Des de fa uns anys la societat s'ha tornat més diversa, amb persones de diferents procedències i cultures, idiomes, religions, etc., fet que ha donat lloc a una societat plural.
La diversitat és sempre una font de coneixement i reflexió que facilita l'actitud crítica, la curiositat, etc. És una oportunitat per aprendre dels altres.
Viure en una societat plural és una font de riquesa per als fills.
Per aprofundir-hi es proposa llegir també les pàgines 75 i 76 del llibre Jo no sóc racista... però, de Margarita García o Meany, de l'editorial Fundació Intermón OXFAM (2003).
A continuació, el dinamitzador pot iniciar un debat a partir de les preguntes següents:
Quina diferència hi ha entre la multiculturalitat i interculturalitat?
Com podem prevenir que els fills desenvolupin prejudicis vers les persones d'altres cultures?
Abans que els participants responguin la pregunta següent, el dinamitzador els recordarà què s'entén per estereotips (creences que comparteixen una majoria i que defineixen el comportament d'un grup social) i per prejudicis (actituds hostils envers algunes persones pel fet de pertànyer a un grup social determinat).
Com fer entendre als fills que la convivència de diferents cultures ens enriqueix en l'àmbit personal i social?
Com podem implicar els fills perquè col·laborin, al seu nivell, en aquest procés d'acollida dels nens refugiats?
S'ha de tenir en compte que en aquesta segona sessió els objectius són promoure en els fills una actitud oberta davant del fet migratori, perquè no tinguin prejudicis socials envers les persones que emigren, i que tinguin actuacions positives envers les persones refugiades que tenen al seu entorn.
Si alumnes i famílies hi han treballat de manera paral·lela, el dinamitzador dedica un espai de conversa on pares i mares puguin intercanviar opinions sobre com fer les activitats plantejades des de l'aula amb els fills: si els alumnes no les han treballat, aquestes activitats poden ser un punt de partença per treballar aquest tema amb els fills.
Vegeu les activitats per als alumnes